Uredba Sveta (ES) št. 1653/2003

z dne 18. junija 2003

o spremembi Uredbe (ES) št. 40/94 o blagovni znamki Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 308 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Računskega sodišča [3],

ob upoštevanju naslednjega:

(1) Z začetkom veljavnosti Uredbe Sveta (ES, Euratom) št. 1605/02 z dne 25. junija 2002 o finančni uredbi za splošni proračun Evropskih skupnosti [4], je bil koncept centraliziranega predhodnega finančnega nadzora zamenjan s sodobnejšimi sistemi nadzora in revizije.

(2) Urad za harmonizacijo notranjega trga naj bi imel sisteme nadzora in revizije, primerljive s sistemi institucij Skupnosti.

(3) Splošna načela in omejitve glede pravice do dostopa do dokumentov iz člena 255 Pogodbe so bila določena z Uredbo (ES) št. 1049/2001 Evropskega parlamenta in Sveta z dne 30. maja 2001 o javnem dostopu do dokumentov Evropskega parlamenta, Sveta in Komisije [5].

(4) Ob sprejetju Uredbe (ES) št. 1049/2001 so se vse tri institucije v skupni izjavi strinjale, da naj bi agencije in podobni organi izvajali pravila, skladna s pravili iz navedene uredbe.

(5) V Uredbo (ES) št. 40/94 z dne 20. decembra 1994 o blagovni znamki Skupnosti [6] naj bi bile zato vključene ustrezne določbe, tako da bi Uredba (ES) št. 1049/2001 veljala za Urad za harmonizacijo notranjega trga, prav tako pa določba v zvezi s pritožbami proti zavrnitvi dostopa do dokumentov.

(6) Uredbo (ES) št. 40/94 je treba zato ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 40/94 se spremeni:

1. vstavi se naslednji člen:

"Člen 118a

Dostop do dokumentov

1. Uredba (ES) št. 1049/2001 Evropskega parlamenta in Sveta z dne 30. maja 2001 o dostopu do dokumentov Evropskega parlamenta, Sveta in Komisije [7] se uporablja za dokumente Urada.

2. Upravni odbor sprejme praktična pravila za izvajanje Uredbe (ES) št. 1049/2001 v šestih mesecih od začetka veljavnosti Uredbe (ES) št. 1653/2003 z dne 18. junija 2003 o spremembi Uredbe (ES) št. 40/94 o blagovni znamki Skupnosti [8].

3. Zaradi odločitev, ki jih Urad sprejme na podlagi člena 8 Uredbe (ES) št. 1049/2001, se lahko vloži pritožba varuhu človekovih pravic ali pa so ti predmet postopka pred Sodiščem Evropskih skupnosti pod pogoji iz členov 195 in 230 Pogodbe, kakor je ustrezno."

2. Člen 136 se nadomesti z naslednjim:

"Člen 136

Revizije in nadzor

1. V okviru Urada se vzpostavi funkcija notranjega revizorja, ki se bo izvajala v skladu z ustreznimi mednarodnimi standardi. Notranji revizor, ki ga imenuje predstojnik, mu je odgovoren za preverjanje pravilnega delovanja sistemov izvrševanja proračuna in postopkov Urada.

2. Notranji revizor predstojniku svetuje pri obravnavanju tveganj z izdajanjem neodvisnih mnenj o kakovosti sistemov upravljanja in nadzora ter z izdajanjem priporočil za izboljšanje pogojev izvajanja operacij in pospeševanja dobrega finančnega poslovodenja.

3. Odgovornost za uvajanje sistemov notranjega nadzora in postopkov, primernih za izvajanje njegovih nalog, nosi odredbodajalec."

Člen 2

Ta uredba začne veljati s prvim dnem meseca po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 18. junija 2003

Za Svet

Predsednik

G. Drys

[1] UL C 331 E, 31.12.2002, str. 75.

[2] Mnenje z dne 27. marca 2003 (še ni objavljeno v Uradnem listu Evropskih skupnosti).

[3] UL C 285, 21.11.2002, str. 4.

[4] UL L 248, 16.9.2002, str. 1, s popravkom v UL L 25, 30.1.2003, str. 43.

[5] UL L 145, 31.5.2001, str. 43.

[6] UL L 11, 14.1.1994, str. 1. Uredba, kakor je bila nazadnje spremenjena z Uredbo Sveta (ES) št. 3288/94 (UL L 349, 31.12.1994, str. 83).

[7] UL L 145, 31.5.2001, str. 43.

[8] UL L 245, 29.9.2003, str. 36.

--------------------------------------------------